Potrivit unui comunicat al Ministerului de Externe din Ungaria, în cadrul unei conferinţe de presă susţinute în comun cu omologul său albanez, şeful diplomaţiei ungare a fost întrebat despre comentariul preşedintelui american Joe Biden, potrivit căruia Viktor Orbán ar fi declarat că nu crede în democraţie.
"Nu suntem obligaţi să tolerăm astfel de minciuni din partea nimănui. Nici măcar dacă acea persoană este preşedintele Statelor Unite ale Americii", a răspuns Szijjártó.
"Întrucât a fost spusă această minciună despre premierul ungar, l-am convocat la minister pe ambasadorul S.U.A. Acesta a fost aici astăzi, l-a primit secretarul de stat Magyar Levente. Şi l-am rugat să ne arate exact când şi unde a spus prim-ministrul acest lucru", a relatat Péter Szijjártó.
"Evident că nu a fost făcută o astfel de declaraţie, astfel că nu am putut obţine vreun răspuns semnificativ", a adăugat ministrul.
Péter Szijjártó a relatat, de asemenea, că desfăşurarea relaţiilor bilaterale este extrem de îngreunată de declaraţia ambasadorului, care a spus că poziţia oficială americană este că "noi, aici, în Ungaria, construim o dictatură", pentru că asta este o jignire nu numai la adresa guvernului, ci la adresa întregii ţări.
"Pentru că prim-ministrul şi guvernul nu conduc această ţară în baza unei trageri la sorţi, ci în baza deciziei poporului. Am câştigat patru alegeri la rând, iar oamenii au ales direcţia guvernării pe care o facem", a explicat ministrul ungar de externe.